Ehdotus NEUVOSTON PÄÄTÖS julkisten hankintojen komiteassa unionin puolesta esitettävästä kannasta Montenegron liittymiseen julkisia hankintoja koskevaan sopimukseen /* COM/2014/0573 final - 2014/0263 (NLE) */





PERUSTELUT 1. Johdanto Montenegro esitti 4. marraskuuta 2013 julkisia hankintoja koskevaan WTO:n sopimukseen (jäljempänä ”GPA-sopimus”) liittymistä koskevan hakemuksen. Se ilmoitti aikovansa liittyä GPA-sopimukseen sellaisena kuin se on muutettuna (osapuolet hyväksyivät kyseisen tekstin 30. maaliskuuta 2012, ja EU teki siitä neuvoston päätöksen 3. joulukuuta 2013[1]). GPA-sopimus, sellaisena kuin se on muutettuna, tuli unionin osalta voimaan 6. huhtikuuta 2014. Komissio neuvotteli unionin puolesta useita Montenegron esittämiä markkinoiden avaamista koskevia sitoumuksia sekä kahdenvälisesti että julkisia hankintoja käsittelevässä WTO:n komiteassa (jäljempänä ”GPA-komitea”). Montenegro esitti myöhemmin lopullisen tarjouksensa 18. heinäkuuta 2014. Jäljempänä esitetään yhteenveto Montenegron lopullisesta tarjouksesta sekä komission arviointi siitä. 2. Yhteenveto Montenegron GPA-sopimukseen liittymisen ehdoista Montenegron lopullinen tarjous Markkinoillepääsyä koskevat sitoumukset (soveltamisalaan kuuluvat hankintayksiköt, tavarat, palvelut ja rakennuspalvelut) Yksiköt Liitteessä 1 (valtionhallintoon kuuluvat hankintayksiköt) Montenegro esittää tyhjentävän luettelon valtionhallintoon kuuluvista yksiköistä, joiden hankintoihin GPA-sopimuspuolet voivat osallistua. Kyseisessä liitteessä olevat huomautukset ovat samat kuin EU:ta koskevassa liitteessä. Montenegro on sisällyttänyt liitteeseen 2 (valtionhallintoon välillisesti kuuluvat yksiköt) kaikki hallinnollisten yksiköiden alueelliset ja paikalliset hankintaviranomaiset. Hallinnollisten yksiköiden määritelmä vastaa kyseisten yksiköiden EU-luokitusta, joka vahvistetaan Euroopan parlamentin ja neuvoston asetuksessa (EY) N:o 1059/2003[2]. Liitteeseen 2 sisältyy myös julkisoikeudellisia laitoksia. Näiden laitosten määritelmä on sama kuin Euroopan parlamentin ja neuvoston direktiivissä 2014/24/EU[3] säädetty EU:ta koskeva määritelmä. Liitteeseen on lisätty ohjeellinen luettelo näistä laitoksista. Liitteessä 2 esitetyt huomautukset vastaavat EU:ta koskevassa liitteessä 2 esitettyjä huomautuksia. Liitteessä 3 (muut yksiköt) Montenegro tarjoaa GPA-sopimuspuolille kaikki liikelaitokset samoilla aloilla kuin EU (juomavesi, sähkö, lentoasemat, satamat, kaupunkiliikenne ja rautatiet). Liite sisältää ohjeellisen luettelon tarjouksen piiriin kuuluvista yksiköistä. Kyseisessä liitteessä esitetään samat varaumat kuin EU:ta koskevassa liitteessä 3. Tavarat Montenegro tarjoaa positiiviluettelon, joka sisältää joitakin poikkeuksia, jotka vastaavat EU:ta koskevassa liitteessä 4 olevia poikkeuksia. Palvelut Montenegro tarjoaa positiiviluettelon palveluista, jotka vastaavat EU:n omassa liitteessään 5 tarjoamia palveluja. Rakennuspalvelut Montenegro tarjoaa kaikkia yhteisen tavaraluokituksen (CPC-luokitus) alajaksoon 51 kuuluvia palveluja, kuten GPA-sopimuspuolet yleensä tarjoavat. Lisäksi se tarjoaa EU:lle ja joillekin muille GPA-sopimuspuolille käyttöoikeusurakoita koskevia sopimuksia kansallisen käsittelyjärjestelmän mukaisesti. Kynnysarvot Montenegro soveltaa samoja kynnysarvoja, joita GPA-sopimuspuolet soveltavat yleisesti tavaroihin, palveluihin ja rakennuspalveluihin. Montenegron lainsäädäntö Koska Montenegrolla on EU:n jäsenehdokkaan asema, sen hankintajärjestelmä on pitkälti EU:n hankintasäännöstön mukainen. Alaa koskeva Montenegron lainsäädäntö on syrjimätön. Siinä ei ole säännöksiä, joilla kotimaisia tuotteita ja toimittajia kohdeltaisiin suotuisammin kuin ulkomaisia tuotteita ja toimittajia. Komission arviointi Montenegron tarjouksesta Montenegroa lopullinen tarjous muistuttaa tarkistetun GPA-sopimuksen liiteosassa 1 olevaa EU:n tarjousta. Näin ollen se on tyydyttävä ja hyväksyttävä. Montenegron hankintalainsäädäntö on GPA-sopimuksen mukainen. EU:ta koskevassa liiteosassa 1 tullaan huomioimaan erityisesti seuraavat Montenegron liittymisehdot: Koska Montenegro tarjoaa liitteessään 1 tyhjentävän luettelon yksiköistä, Montenegron tavaroilla, palveluilla, tavarantoimittajilla ja palveluntarjoajilla olisi oltava vastaava pääsy EU:n sitoumusten mukaisille hankintamarkkinoille kuin EU:ta koskevassa liitteessä 1 olevan 2 jakson 2 kohdassa esitetään, mikä tarkoittaa pääsyä liitteessä 1 lueteltujen valtionhallintoon kuuluvien hankintaviranomaisten hankintoihin. Montenegro lisätään niihin GPA-sopimuspuoliin (Islanti, Liechtenstein, Norja, Sveitsi ja Etelä-Korea), joille EU tarjoaa pääsyn käyttöoikeusurakoita koskeviin hankintamenettelyihin liitteessä 6 olevan 2 jakson mukaisesti. 3. EHDOTUKSEEN LIITTYVÄT OIKEUDELLISET NÄKÖKOHDAT Tarkistettu GPA-sopimus sisältää liittymismääräyksen. Sopimuksen XXII artiklan 2 kohdan mukaan jokainen WTO:n jäsen voi liittyä GPA-sopimukseen kyseisen jäsenen ja osapuolten välillä sovittavin ehdoin sekä GPA-komitean päätöksessä määritetyin ehdoin. Montenegron liittymisehdot vahvistetaan GPA-komitean päätöksessä, joka on tarkoitus hyväksyä vuoden 2014 jälkipuoliskolla. Päätös sisältää Montenegron lopullisen tarjouksen pääsystä sen hankintamarkkinoille (tarjous liitetään Montenegron liittymisen yhteydessä osaksi GPA-sopimuksen liiteosaa I) sekä muiden GPA-sopimuspuolten vaatimat erityiset liittymisehdot. Päätös hyväksytään GPA-komiteassa yksimielisesti. Euroopan unionin toiminnasta tehdyn sopimuksen (SEUT-sopimus) 218 artiklan 9 kohdan mukaan neuvosto tekee komission ehdotuksesta päätöksen unionin puolesta esitettävän kannan vahvistamisesta, kun kansainvälisellä sopimuksella perustetun elimen on tehtävä päätös, jolla on oikeusvaikutuksia. GPA-komitean päätös, jossa vahvistetaan Montenegron liittymisehdot, kuuluu SEUT-sopimuksen 218 artiklan 9 kohdan soveltamisalaan, koska päätös tehdään kansainvälisellä sopimuksella perustetussa elimessä ja koska sillä on oikeusvaikutuksia. 4. SUOSITUS Montenegron liittymisen GPA-sopimukseen odotetaan vaikuttavan hyvin myönteisesti kansainvälisten hankintamarkkinoiden avaamiseen, koska se lisää GPA-sopimuspuolten lukumäärää ja kannustaa siten muita maita liittymään GPA-sopimukseen. Komissio suosittaa, että Montenegron lopullinen tarjous hyväksytään edellä mainituin ehdoin. Näin ollen ehdotetaan, että komissio valtuutetaan esittämään julkisten hankintojen komiteassa Euroopan unionin kanta, jossa puolletaan Montenegron liittymistä ja joka otetaan huomioon Montenegron liittymistä koskevassa GPA-komitean päätöksessä. 2014/0263 (NLE) Ehdotus NEUVOSTON PÄÄTÖS julkisten hankintojen komiteassa unionin puolesta esitettävästä kannasta Montenegron liittymiseen julkisia hankintoja koskevaan sopimukseen EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä 218 artiklan 9 kohdan kanssa, ottaa huomioon Euroopan komission ehdotuksen, sekä katsoo seuraavaa: (1) Montenegro esitti 4 päivänä marraskuuta 2013 julkisia hankintoja koskevaan sopimukseen, jäljempänä ’GPA-sopimus’, liittymistä koskevan hakemuksen. (2) Soveltamisalaa koskevat Montenegron sitoumukset vahvistetaan sen lopullisessa tarjouksessa, sellaisena kuin se on esitetty GPA-sopimuspuolille 18 päivänä heinäkuuta 2014. (3) Montenegron lopullinen tarjous muistuttaa tarkistetun GPA-sopimuksen liiteosassa 1 olevaa EU:n tarjousta. Näin ollen se on tyydyttävä ja hyväksyttävä. Montenegron liittymisehdot, joka esitetään tämän päätöksen liitteessä, huomioidaan julkisten hankintojen komitean, jäljempänä ’GPA-komitea’, Montenegron liittymisestä tekemässä päätöksessä. (4) Montenegron liittymisen GPA-sopimukseen odotetaan vaikuttavan myönteisesti julkisten hankintojen markkinoiden kansainväliseen avaamiseen. (5) GPA-sopimuksen XXII artiklan 2 kohdan mukaan jokainen WTO:n jäsen voi liittyä GPA-sopimukseen kyseisen jäsenen ja osapuolten välillä sovittavin ehdoin sekä GPA-komitean päätöksessä määritetyin ehdoin. (6) Sen vuoksi on tarpeen vahvistaa GPA-komiteassa unionin puolesta esitettävä kanta Montenegron liittymiseen, ON HYVÄKSYNYT TÄMÄN PÄÄTÖKSEN: 1 artikla Julkisten hankintojen komiteassa Euroopan unionin puolesta esitettävä kanta on hyväksyä Montenegron liittyminen julkisia hankintoja koskevaan sopimukseen tämän päätöksen liitteessä esitetyin erityisin liittymisehdoin. 2 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja [1] Neuvoston päätös, annettu 2 päivänä joulukuuta 2013, julkisia hankintoja koskevan sopimuksen muuttamista koskevan pöytäkirjan tekemisestä (EUVL L 68, 7.3.2014, s. 1). [2] Euroopan parlamentin ja neuvoston asetus (EY) N:o 1059/2003, annettu 26 päivänä toukokuuta 2003, yhteisestä tilastollisten alueyksiköiden nimikkeistöstä (NUTS) (EUVL L 154, 21.6.2003, s. 1). [3] Euroopan parlamentin ja neuvoston direktiivi 2014/24/EU, annettu 26 päivänä helmikuuta 2014, julkisista hankinnoista ja direktiivin 2004/18/EY kumoamisesta (EUVL L 94, 28.3.2014, s. 65). LIITE MONTENEGRON GPA-SOPIMUKSEEN LIITTYMISTÄ KOSKEVAT EU:N EHDOT Muutetaan liiteosassa I olevassa Euroopan unionia koskevassa liitteessä 1 olevan 2 jakson 2 kohta (”EU:n jäsenvaltioiden valtionhallintoon kuuluvat hankintaviranomaiset”) seuraavasti Montenegron liittyessä julkisia hankintoja koskevaan sopimukseen: ”2. Seuraavien valtionhallintoon kuuluvien hankintaviranomaisten hankinnoissa tulevat kysymykseen tavarat, palvelut, tavarantoimittajat ja palveluntarjoajat, jotka ovat peräisin Israelista ja Montenegrosta.” Muutetaan liitteessä 6 oleva 2 jakso seuraavasti Montenegron liittyessä julkisia hankintoja koskevaan sopimukseen: ”2. Kun käyttöoikeusurakoita koskevia sopimuksia tehdään liitteen 1 ja 2 piiriin kuuluvien hankintayksiköiden kanssa, ne kuuluvat kansalliseen käsittelyjärjestelmään Islannista, Liechtensteinista, Norjasta, Alankomaista Aruban osalta, Sveitsistä ja Montenegrosta olevien rakennuspalvelujen tarjoajien osalta edellyttäen, että niiden arvo on vähintään 5 000 000 erityisnosto-oikeutta, ja Koreasta olevien rakennuspalvelujen tarjoajien osalta edellyttäen, että niiden arvo on vähintään 15 000 000 erityisnosto-oikeutta.